Fanie Viljoen is 'n skrywer van jeugverhale, radiodrama's en bangmaakstories van allerlei soorte. En terwyl jy nou hier sit en lees, is hy moontlik besig om te werk aan 'n blitsverkoper wat Steven Spielberg in 'n fliek kan omtower...
Die skryfgogga het op skool al gebyt, maar het ‘n ruk lank doodgeloop. Dit was eers van 1998 dat hy weer begin skryf het. As mens ‘n afleiding kon maak uit al die Nee-dankie briefies van die uitgewers en tydskrifte, was dit dalk eerder ‘n gerondploeter as ‘n geskryf.
In 1999 kom daar toe ‘n paar skryfsuksesse terwyl hy in die Kaap bly. Sy eerste kortverhaal word in Sarie gepubliseer en hy word aangewys as is ‘n finalis in die De Kat, Human & Rousseau kort-kortverhaal kompetisie.
In 2002 word nog ‘n radiodrama, Oupa Rooijan kry ‘n girlfriend uitgesaai op RSG. Aan die einde van 2002 word, Agter geslote deure, ook ‘n radiodrama bekroon met die tweede plek in die Sanlam/RSG radiodrama kompetisie vir ervare skrywers.
Sy eerste boek, Slym, word in 2004 gepubliseer by Lapa Uitgewers. Dit vertel die verhaal van die eerste wurm wat in ‘n paddakonsert optree.